b'\n_START_ARTICLE_\nL\'Esport Catal\xc3\xa0\n_START_SECTION_\nDirectors i col\xc2\xb7laboradors\n_START_PARAGRAPH_\nAl llarg dels dos anys i mig que la revista va ser publicada, el seu director sempre va ser Antoni Vil\xc3\xa0 i Bisa (Vilassar de Mar 1888, Barcelona 1965). Vil\xc3\xa0, a banda de la seva funci\xc3\xb3 com a director, tamb\xc3\xa9 firmava articles a la revista sota el pseud\xc3\xb2nim de Cr\xc3\xadtias, dels quals destaquen els seus comentaris intel\xc2\xb7lectuals sobre la boxa, quelcom que fins llavors no s\'havia vist a la premsa catalana i espanyola. Abans de fundar L\'Esport Catal\xc3\xa0 va ser redactor de La Publicitat, diari del qui posteriorment arribaria a ser el director. Despr\xc3\xa9s del tancament de L\'Esport Catal\xc3\xa0, Vil\xc3\xa0 va seguir exercint el periodisme, convertint-se aix\xc3\xad en el cap de premsa de la Generalitat de Catalunya entre 1937 i 1939, en plena Guerra Civil. Despr\xc3\xa9s d\'un curt exili a Fran\xc3\xa7a, torn\xc3\xa0 a Barcelona, on es dedic\xc3\xa0 a fer traduccions i a escriure llibres com Ocho combates de boxeo._NEWLINE_Quant a col\xc2\xb7laboradors, L\'Esport Catal\xc3\xa0 sempre va ser una publicaci\xc3\xb3 que va apostar per l\'an\xc3\xa0lisi profund dels esdeveniments esportius i la qualitat period\xc3\xadstica. Alguns dels noms m\xc3\xa9s destacats que van escriure a la revista van ser Carles Sindreu i Pons (Fivaller), coodirector de la revista i molt conegut per les seves cr\xc3\xb2niques de partits de tennis, Joaquim Ventall\xc3\xb3 (A. Berenguer), Vicen\xc3\xa7 Bernades i Vius\xc3\xa0, Xavier Reg\xc3\xa0s, Manuel Baster, Mateu Pou, Pere Mialet, Gabriel Casas i Galobardes, Just Cabot o el dibuixant gr\xc3\xa0fic Antoni Roca.\n_START_SECTION_\nEst\xc3\xa8tica\n_START_PARAGRAPH_\nL\'Esport Catal\xc3\xa0 tenia una mida de 36cm x 24 cm, i la seva impressi\xc3\xb3 es realitzava a la impremta Dalmau i Iuste. Excepte rares excepcions, totes les p\xc3\xa0gines estaven conformades per tres columnes, amb lletra romana de petites dimensions. La mitjana de p\xc3\xa0gines era de 16 a cada n\xc3\xbamero de la revista. La utilitzaci\xc3\xb3 de la imatge era un recurs freq\xc3\xbcent: imatges en blanc i negre, de dimensi\xc3\xb3 mitjana, que servien per refor\xc3\xa7ar informativament la not\xc3\xadcia en q\xc3\xbcesti\xc3\xb3. A nivell d\'il\xc2\xb7lustracions la revista era m\xc3\xa9s austera, tot i comptar a les seves files amb el dibuixant gr\xc3\xa0fic Antoni Roca. Tamb\xc3\xa9 cal tenir en consideraci\xc3\xb3 la gran pres\xc3\xa8ncia de publicitat a les p\xc3\xa0gines de L\'Esport Catal\xc3\xa0, ja que pr\xc3\xa0cticament a cada p\xc3\xa0gina es trobaven anuncis de tota classe, i fins i tot hi havien p\xc3\xa0gines senceres dedicades a la publicitat.\n_START_SECTION_\nFinal\n_START_PARAGRAPH_\nEn l\'\xc3\xbaltim n\xc3\xbamero del diari hi apareixia un article com a forma d\'acomiadament als lectors en el qual s\'explicaven els motius del tancament del diari: "Des de la setmana entrant L\'ESPORT CATAL\xc3\x80 deixar\xc3\xa0 d\xc3\xa9 publicar- se. Aquesta nova no sorprendr\xc3\xa0 pas a masses dels nostres lectors i protectors [...]L\'ESPORT CATAL\xc3\x80 no ha assolit en dos anys i mig el tiratge necessari per cobrir les despeses de publicaci\xc3\xb3. El d\xc3\xa8ficit s\'ha anat cobrint amb les aportacions dels protectors, als quals hem apellat tan poc com ha estat possible, car el nostre objectiu no era altre que aconseguir que el peri\xc3\xb2dic arrib\xc3\xa9s a bastar-se a si mateix [...]En suspendre la publicaci\xc3\xb3-de "L\'ESPORT CATAL\xc3\x80" no podem menys que exterioritzar, una vegada m\xc3\xa9s, el nostre agra\xc3\xafment envers tots els qui en han ajudat sense desmaiar ni un sol moment per sostenir la nostra obra ". "Si l\'esport no fos primerament i per damunt de tot un mitj\xc3\xa0 de millorament social, no valdria pas la pena que ens en ocup\xc3\xa9ssim". (Henri Destrange en el primer n\xc3\xbamero del setmanari)'